Permezz ta' mozzjoni, il-Kunsill Lokali ta' Birżebbuġa vvota biex jikkundanna kliem il-Kap tal-Oppożizzjoni fuq l-espansjoni tal-Port Ħieles. Il-mozzjoni għaddiet b'erba' voti favur u tnejn kontra. Saret b'referenza għal fatt li Simon Busuttil qal li "ixxokja ruħu" meta sema lill-Prim Ministru jgħid li ma jaqbilx li jitkabbar il-Freeport. Għalhekk bi kliemu stess żvela kemm huwa kommess li jżid it-tniġġiż fin-naħa ta'isfel ta' Malta. Il-Kunsilliera Laburisti vvotaw favur il-mozzjoni ta' kundanna għal dan il-kliem, filwaqt lil-dawk Nazzjonalisti, inkluż Hermann Schiavone, ivvotaw kontriha. Schiavone, kandidat tal-PN, insista li ma jafx minn fejn il-kunsill ikkonkluda li Simon Busuttil irid ikabbar il-Port Ħieles fuq art ODŻ. Filwaqt li ressaq kontro-mozzjoni, saħaq li tkabbir tal-operat ma jfissix tkabbir fil- footprint . Iżda residenti ta' Birżebbuġa, u wara kollox il-poplu Malti, jaf li tkabbir ta' operat ifisser bżonn ta' iktar art, iktar storbju, u iktar inkonvenjent. Dan apparti li jibqgħu konxji li Simon Busuttil kien parti integrali mill-Gvern li fin-nofsinhar ta' pajjiżna ra li jkun hemm powerstations, impjant taż-żibel, impjant tad-drenaġġ, u tant oħrajn. Il-kontra-mozzjoni kienet emendata biex tinkludi suġġeriment tal-kunsilliera Leanne Grech, li qalet li għandhom isiru studji dwar freeports barra minn Malta dwar kif żviluppaw l-operat tagħhom. Għalkemm il-kontramozzjoni m'għaddietx lkoll qablu li dawn it-tip ta' studji għandhom isiru.